Militêre veldhospitaal trek terug na Windhoek - Health - Erongo
Wednesday, September 30th, 2020 09:42:09
Militêre veldhospitaal trek terug na Windhoek
Neville Andre – Goewerneur – "Die veldhospitaal was die afgelope week leeg."
Lede van die weermag besig met die oprigting van die militêre veldhospitaal in Julie vanjaar. Foto Otis Finck
Die Erongostreek ervaar 'n afname in die aantal coronavirus-gevalle en volgens die streekgoewerneur, mnr. Neville Andre, is die leë militêre veldhospitaal 'n welkome mylpaal vir die streek se stryd teen die pandemie.
"Die hospitaal was die afgelope week leeg – inderdaad 'n bemoedigende en positiewe ontwikkeling. Met sy koms het die hospitaal die druk op bestaande staatsgesondheidsfasiliteite verlig," het die goewerneur tydens sy weeklikse inligtingsessie gesê.
Andre het bygevoeg die corona-taakspan in die Erongostreek het die fasiliteit nou vir gebruik in die hoofstad aangebied.
Die veldhospitaal het plek vir 42 pasiënte en was tot sy volle kapasitiet benut toe dit in Julie deur lede van die weermag op die hawedorp opgerig is.
Die hospitaal het 18 beddens, asook 'n isolasie fasiliteit en 'n hoësorgeenheid. Dit kan vergroot word indien nodig.
Die hospitaal was aanvanklik by die Internasionale Lughawe Hosea Kutako opgerig, maar met die skerp toename in Covid-19-gevalle in die hawedorp, is die fasiliteit hierheen gebring.
Die goewerneur het aangekondig dat die openbare sektor na die private sektor uitgereik het waarna kragte saamgesnoer is met die Welwitschia Private Hospitaal, wat onlangs 'n tydelike fasiliteit met 40 beddens vir die behandeling van corona-pasiënte daargestel het.
"Hierdie struktuur is nie net aanvullend tot die regering se vermoë en hulpbronne op streeksvlak nie, maar ook op nasionale vlak. Die oprigting daarvan word verwelkom."